महात्मा गाँधी काशी विद्यापीठ
काशी विद्यापीठ की स्थापना असहयोग आन्दोलन के समय १० फ़रवरी सन् १९२१ (वसन्त पंचमी के पावन अवसर पर) को बाबू शिव प्रसाद गुप्त द्वारा भदैनी, वाराणसी में हुई थी। गांधीजी ने इसकी आधारशिला रखी थी। देशरत्न शिव प्रसाद जी राष्ट्रवादी शिक्षाविद थे। उन्होने भूमि दी और दस लाख रूपये देकर 'श्री हर प्रसाद शिक्षा निधि' की स्थापना की। शीघ्र ही काशी विद्यापीठ हिन्दी माध्यम से राष्ट्रीय शिक्षा का केन्द्र बन गया।
राजाराम शुक्ल
राजाराम शुक्ल का जन्म वाराणसी के रामनगर में ०६ जून १९६६ को हुआ। वर्तमान समय में वे बीएचयू के वैदिक दर्शन विभाग, संस्कृत विद्या धर्म विज्ञान संकाय के प्रोफेसर के रूप में कार्यरत हैं। हाल ही में उन्हें राज्यपाल एवं संपूर्णानंद संस्कृत विश्वविद्यालय, वाराणसी के कुलाधिपति राम नाईक द्वारा संपूर्णानंद संस्कृत विश्वविद्यालय का कुलपति बनाया गया है। प्रो. राजाराम संपूर्णानंद संस्कृत विश्वविद्यालय में अनुसंधान संस्थान के निदेशक के पद पर आठ साल तक कार्य कर चुके हैं। उन्होंने यूजीसी की कई बृहद शोध परियोजनाओं में समय-समय पर प्रिंसिपल इन्वेस्टिगेटर के तौर पर कार्य किया है। हाल में ही उन्हें राज्यपाल, उत्तरप्रदेश द्वारा संस्कृत भाषा के लिए अतुलनीय योगदान के लिए विशिष्ट पुरस्कार से सम्मानित किया गया था। सन २००२ में उन्हें बादरायण पुरस्कार (राष्ट्रपति पुरस्कार) से सम्मानित किया गया था।